
Az egészségfejlesztő sport fenntartható finanszírozásának Európai Uniós és hazai elemei

Bevezetés
Az Európai Unió folyamatos gazdasági versenyhelyzetben áll a világ többi gazdasági térségével. A versenyképesség egyik fontos eleme az emberei erőforrás. Ismert és bizonyított, hogy a fitt, edzett, betegállományban kevesebbet töltő munkavállaló előnyös a nemzet- és az európai gazdaság számára: alacsonyabb az utána/vele járó egészségügyi kiadás és fokozottabb a munkaerő termelőképessége.
A probléma abban áll, hogy ennek az elérése (a lakosság, a munkaerő optimális egészségi állapota) nemcsak az egyén felelőssége, hanem a sportolásra alkalmas infrastruktúra és intézményrendszer kiépítettsége és elérhetősége is fontos, aminek finanszírozása kulcskérdés az EU és hazánk számára.
E kérdés volt a tárgya az EU 2011-es “Study on funding of grassroots sport in the EU” című tanulmányának is. Gyors elemzés után azonban megállapítható, hogy az öt beazonosított finanszírozási pillér csak a fejlettebb gazdasággal rendelkező tagállamokra igaz.
Hipotézis
Kutatásunkban feltételezzük, hogy a fontosabb hazai sport szakpolitikai dokumentumok és a fentebb említett EUs tanulmány összevetése alapján beazonosíthatjuk a hazai fenntartható finanszírozási pilléreket és az Európában megtalálhatónak nevezett pillérek Magyarországon is működnek.
Vizsgálati módszer
Dokumentumelemzés módszerével dolgoztuk fel az EUs tanulmányt és két magyar forrást, amelyeket a sportfinanszírozás lehetséges/javasolt módjainak kiemelésével vetettünk össze.
Eredmény
A hazai szakpolitikai dokumentum, egy magyar tanulmány és a fentebb említett EUs tanulmány összevetése alapján úgy találtuk, hogy az európai térségben leírt, megtalálható finanszírozási pillérek egy része nagyon csekély mértékben játszik szerepet a hazai egészségfejlesztő sport finanszírozásában.
Összefoglalás
Az eredmények alapján fontos, hogy a hazai sportfinanszírozás fejlesztési terveiben felhasználjuk az EU 2011-ben publikált tanulmányt, mint, de a hazai sajátosságok rögzítése, további kutatása is elengedhetetlen. Szükség szerint javasolt a magyar finanszírozási modell leírása, amely a magyar gazdasági és társadalmi viszonyokra épít.
A szerző ajánlást fogalmaz meg arra vonatkozólag, hogy szükséges az említett európai szakmai dokumentum részletes feldolgozása, és egyes elemeinek a hazai viszonyokra való alkalmazhatóságának vizsgálata.



